Uanset hvilke scenarier, byrådet vælger, foreslår ny rapport seks skoler lukket. Seks andre er også i spil.

Annonce

Kolt Skole, Læssøesgades Skole, Sødalskolen, Vejlby Skole, Viby Skole og Vorrevangskolen.

Det er navnene på de seks folkeskoler, konsulentfirmaet Brøndum og Fliess foreslår, at Aarhus Kommune nedlægger i sine bestræbelser på at spare penge ved at trimme sit skole­væsen.

Lukningstruede skoler Disse skoler bør lukkes: Kolt Skole

Læssøesgades Skole

Sødalskolen

Vejlby Skole

Viby Skole

Vorrevangskolen Disse skoler er i spil til lukning: Elev Skole

Ellekærskolen

Grønløkkeskolen

Hasle Skole

Rundhøjskolen

Samsøgades Skole

Selv om rapporten først offentliggøres i dag, er Aarhus Stiftstidende kommet i besiddelse af den. Et 123 sider langt skrift med titlen »Strukturanalyse af skoleområdet i Aarhus«.

Derfor kan vi nu bringe navnene på både de seks skoler, konsulenterne under alle omstændigheder foreslår lukket, samt de seks andre skoler, der kan komme i spil alt efter hvilket scenarie Aarhus Byråd lægger sig fast på.

De seks andre folkeskoler er:

Elev Skole, Ellekærskolen, Grønløkkeskolen, Hasle Skole, Rundhøjskolen og Samsøgades Skole.

De lever ikke op til de seks kriterier, Brøndum og Fliess anser for at være nødvendige, hvis en folkeskole skal kunne fungere i fremtidens århusianske skolevæsen.

Konsulenterne anser skoler med mindst tre spor for uomgængelige i fremtiden. Så har en skole kun to spor, tæller det i negativ retning.

Det samme gælder skoler med en maksimal klassekvotient på 22 elever pr. klasse. Brøndum og Fliess vil højere op og opererer i rapporten med den maksimale klassekvotient: 28 elever pr. klasse.

Desuden kigger rapporten på udviklingen i elevtallet. Er elevtallet status quo eller i fald, er det også en faktor, der tæller i negativ retning.